Clover-plan in weegskaal ná woede oor Israel-konneksie | Netwerk24
Deur Nellie Brand-Jonker 07 Februarie 2019 11:31
Die bemagtigingsgroep wat sy wortels stewig op die Kaapse Vlakte het, het ná woede oor sy deelname aan 'n transaksie om Clover uit te koop, van plan verander.
Clover se verkryging is in die weegskaal.
Brimstone het in 'n kort verklaring gesê hy gaan sy rol in die voorgestelde transaksie hersien. Dit kan beteken hy gaan uit die transaksie onttrek.
"Gegewe die maatskappy se waarde-gedrewe identiteit, het ons kennis geneem van die uitgebreide woede oor die deelname aan die transaksie."
Die aanbod om al Clover se aandele te bekom is deur Milco Suid-Afrika gedoen. Sy grootste aandeelhouer is Milco Mauritius (amper 80%) terwyl Brimstone 15% sou kry.
Die grootste aandeelhouer in Milco is IBBL (59,5%), 'n filiaal van Central Bottling Company (CBC) van Israel. Dit is met CBC wat daar probleme is.
Lees ook: Clover se nuwe eienaars stel boere, verbruikers gerus
Die webtuiste Who Profits sê CBC bedryf een van Coca-Cola se grootste botteleringsaanlegte ter wêreld en beheer omtrent 40% van Israel se koeldrankmark.
Who Profits word beskryf as 'n onafhanklike navorsingsentrum toegespits daarop om die rol van die private sektor in die besetting van Palestina te onthul.
Die besluit deur Brimstone kom waarskynlik nadat die protesgroep BDS Suid-Afrika, wat in solidariteit met Palestina optree, 'n verklaring uitgereik het.
Volgens BDS word CBC by menseregteskendings en die oortreding van internasionale wette betrek omdat hy in onwettige nedersettings van Israel in Palestina bedrywighede het.
Brimstone is meer as 20 jaar gelede begin met aanvangskapitaal van R3 miljoen wat van gemeenskapslede op die Kaapse Vlakte gekry is.